  Виталий Пронин Г. СперанскихДэри черкогуртын улӥсь Григорий Сперанских пичи дырысеныз буёлъёсын эшъяськиз. Ужаз шаерысьтымы культура юртъёсын художник-оформитель луыса, суредаськон мастерской но усьяз. Табере со пенсиын, дораз буёлъёсын пужъятӥське.Григорий Степанович вордскиз Алнаш ёросысь Усо гуртын война бере. Тодон-валан люказ гуртысьтызы школаын, собере Кузёбайын. Пичи дырысеныз со кыстӥськиз суредаськон борды.Дышетӥсьёс Гришалэсь рисование урокын усто луэмзэ синйылтытэк ӧз кыле, суредъёсызлы «витьёс» гинэ пуктылӥзы. Школаын дышетскыкуз ик, пияш ужъёссэ лэзьяз ёросысь «Алнаш колхозник» но шаерысь «Советской Удмуртия» газетъёсы. Гришалэсь адӟем карыса, эшъёсыз но суредъёссэс лэзё вал, но малы ке Сперанскихлэн гинэ газет баме сюрылӥзы. «Советской Удмуртия» соку 6 манет гонорар ыстылӥз, «Алнаш колхозник» - 3 манет. Со уксёлы пияшлэсь но зол шумпотылӥз кадь Гришалэн анаез.- Ужъёсме газетын печатламзы бере эшшо но бурдъяськылӥ. Дышетӥсе Юрий Петрович Николаев ялан шуылӥз: Гриша, тыныд Казане мыноно, художественной училищее пыроно, - тодаз вае Григорий Степанович.  - Озьы мон 8-тӥ класс бере Казане мыныны малпай. Азьлапал ик лэзи куинь ужме: акварелен, карандашен но вӧё буёлэн лэсьтэмъёссэ. Огшап ортчыса, Казаньысь гожтэт вуиз, экзаменэ ӧтьыса. Лӧптыса ик мынӥ но, малы ке отысь документъёсме но ӧз шедьтэ ни, суредэ но огез гинэ на сюриз. Училищеысь дышетӥсьёс шуизы: дубликат, пе, лэсьты.  Бертӥ но документъёсты лэсьтыса ӧй вутты ини. Алнаш роноын мыным дубликат  сентябре гинэ сётӥзы ай, кыӵе Казань на отын. Озьы Голюшурмае 9-тӥ классэ мыноно луиз.Школа бере Григорий Сперанских дышетскыны пыриз Можгаысь СПТУ-э, механизаторе. Сое практикае Казахстанэ лэзизы. Мурт музъемын пияш гыриз-кизиз ДТ-54 тракторен. Кияз кисточка со нош ик кутӥз армиын дыръяз. Отын со Ленин комнатаез чеберъяз, бордгазет поттӥз, нуналлы быдэ листовкаос суредаз-гожъяз.Службазэ йылпумъяса, пиосмурт вордӥськем гуртаз бертӥз. Усоысь клубын ужаз, «Кама» колхозын комсомол огазеяськонлэн секретарез вал. Тодон-валанзэ  нырысь будэтӥз  Глазовысь сельхозтехникумын. Но суредаськон мылкыдыз ӧз басыла. Григорий Сперанских йылпумъяз на  Дэбесысь педучилищеез, черчениея но суредаськонъя дышетӥсь луиз.- Тыро-пыдо суредаськыны кутски 1980-тӥ аръёсы. Синъёсы умой адӟыку, портретъёс но лэсьтӥсько вал, табере тросгес пӧрмытъясько инкуазь суредъёсты. Аслам мастерское ӧвӧл бере, гуашен, акварелен ужасько дорам. Куд-ог дыръя коркан туж трос картинаос, буёлъёс люкасько. Пыд улын люкето кадь. Но кузпалы,  солы корка утялтон  карисько шуыса,  уг тышкаськы. Уго ачиз но творческой адями. Зоя Владимировнае «Вуюись» ансамбльын кырӟа. Солы кырӟан ӟеч мылкыд вае, нош монэ суред бурдъя, кышное сое вала, - шуэ Григорий Сперанских. Григорий Степановичлэсь ужъёссэ учкиськод ке, гуртэ бертам кадь луоно. Шулдыр инкуазь, гурт урамъёс, удмурт тусъёс, котькудӥз сюлэмызлы матын луись суредъёсты синйылтоз. Г. Сперанскихлэсь ужъёссэ асьмеос адӟылӥм ини «Инвожо», «Вордскем кыл», «Кенеш» журналъёсысь.Шаерамы сяна, удмурт суредасьлэн творчествоеныз тодматскизы ини Москваын, Чебоксарыын, Екатеринбургын. Нош кылем ар пумын Дэри черкогуртын Григорий Степановичлэн бадӟым адӟытонэз ужаз. Выставка сӥземын вал усточилэн 65 арес тырмонэзлы но 30 ар суредаськемезлы.- Аслэсьтым  куддыръя юасько: марлы суредаськисько, оло, дугдоно ини. Но синъёсы инкуазьлэсь чеберзэ адӟо но,  киы уг чида, буёл доры кыстӥське, - шуэ Григорий Сперанских.Галина Семёнова Теги: Дэри суредась  